





Ne par jaunu, ne par vecu – darba devējus Latgalē aicina uz semināru par vecuma diskrimināciju
29. oktobrī Līvānos notiks pirmais Labklājības ministrijas kampaņas “Nolaid slieksni” pasākumu cikla “Pārklājošā diskriminācija un iekļaušana: kā pārkāpt neredzamos sliekšņus darba vidē un pakalpojumu sniegšanā” seminārs darba devējiem, personāla vadības speciālistiem un citiem interesentiem, pievēršoties vecuma stereotipiem un vienlīdzīgām iespējām darba tirgū gan jauniešiem, gan tā dēvētās “sudraba paaudzes” pārstāvjiem. “Ne par jaunu, ne par vecu: kā aizspriedumi aizēno cilvēka spējas?” seminārā tiks apvienota dāžadības vēstneša personīgā pieredze, ekspertes A. Cimdiņas skatījums un darba devēja prakse, meklējot risinājumus iekļaujošākas darba vides veidošanai.
Vai cilvēka vecums nosaka viņa spējas, profesionalitāti un vērtību darba tirgū? Vai arī reizēm tieši aizspriedumi neļauj ieraudzīt cilvēka patieso potenciālu?
Pasākumā savā pieredzē dalīsies Iveta Kraule no biedrības RASA (Rīgas aktīvo senioru alianse). Iveta ir sociālā darbiniece, kura pēc dzīves un darba pieredzes Anglijā atgriezās Latvijā, tomēr viņas darba meklējumi nebija tik veiksmīgi kā cerēts.
Viņas pieredzi papildinās sociālantropoloģijas doktores un sertificētas dažādības vadības ekspertes Agneses Cimdiņas skatījums uz diskrimināciju, tostarp pārklājošo un netiešo diskrimināciju, vecuma stereotipu veidošanos un iespējām tos mazināt. Savukārt VAS “Latvijas Pasts” dalīsies savā praksē iekļaujošas darba vides veidošanai, īpaši pievēršoties pieredzei saistībā ar tā dēvēto sudraba paaudzi  - cilvēkiem vecumā virs 55 gadiem.
Šo trīs skatījumu apvienojums – cilvēka pieredze, eksperta zināšanas un darba devēja prakse – ļaus ne tikai labāk izprast vecuma stereotipu ietekmi, bet arī meklēt konkrētus risinājumus iekļaujošākas darba vides veidošanai.
Latvijas iedzīvotāju vidējais vecums turpina pieaugt, savukārt Latgales reģionā tas ir vēl augstāks. Šādos apstākļos ir svarīgi nepazaudēt cilvēku prasmes un pieredzi. Iespēja turpināt strādāt var palīdzēt saglabāt finansiālo neatkarību, sociālos kontaktus un aktīvu līdzdalību sabiedrībā. Savukārt darba devējiem dažādu paaudžu darbinieki sniedz iespēju izmantot plašāku zināšanu, prasmju un pieredzes kopumu.
Iekļaujoša darba vide nozīmē ne tikai pozitīvu attieksmi pret dažādību, bet arī tādu darba organizāciju un personāla atlases praksi, kurā cilvēka iespējas netiek nepamatoti ierobežotas kādu faktoru dēļ.
“Pārklājošā diskriminācija un iekļaušana: kā pārkāpt neredzamos sliekšņus darba vidē un pakalpojumu sniegšanā”  pasākumu cikla mērķis ir veicināt darba devēju un pakalpojumu sniedzēju izpratni par dažādību, vienlīdzīgām iespējām un diskriminācijas riskiem. Izmantojot cilvēkstāstus un praktiskus piemērus, iniciatīva aicina organizācijas izvērtēt savus ikdienas procesus un meklēt veidus, kā mazināt nevienlīdzīgu attieksmi un šķēršļus.
__________________________________________________________________________________
Norises vieta: Līvānu novada Kultūras centrs
	12:50-13:00
	Ierašanās, reģistrācija

	13:00–13:40 
	Sociālantropoloģijas doktores un starptautiski sertificētas dažādības vadības ekspertes Agneses Cimdiņas teorētiskā prezentācija par diskriminācijas izpausmēm, to atpazīšanu un iespējām veidot iekļaujošu darba vidi.

	13:40–13.55
	Dažādības vēstneses Ivetas Kraules stāsts par atgriešanos Latvijā, darba meklējumiem un izaicinājumiem, ar kuriem nākas saskarties, ja cilvēka iespējas ietekmē priekšstati par vecumu. Iveta pārstāv biedrību RASA (Rīgas aktīvo senioru alianse).

	13:55–14:15  
	Kafijas pauze

	14:15–14:40
	VAS “Latvijas Pasts” pieredzes stāsts par sudraba paaudzes darbinieku ieguldījumu, viņu prasmju un pieredzes novērtēšanu, kā arī praktiskiem risinājumiem iekļaujošas darba vides veidošanā.

	14:40–15:20
	Tīklošanās un virtuālās realitātes (VR) pieredze, kas ļaus iejusties citu cilvēku ikdienas situācijās un labāk izprast izaicinājumus, kuri ne vienmēr ir pamanāmi no malas. 

	15:20-15:30
	Pasākuma noslēgums, neformālas sarunas


Pasākuma programma:

Pieteikšanās: https://ej.uz/nolaidslieksni_29okt
Piekļūstamības informācija:
Līvānu novada Kultūras centra Mazā zāle atrodas ēkas 1. stāvā. Telpa ir piekļūstama cilvēkiem ar kustību traucējumiem, tostarp personām, kuras pārvietojas ratiņkrēslā. Iekļūšana ēkā un pārvietošanās līdz Mazajai zālei ir ērta, un zālē iespējams viegli iebraukt ar ratiņkrēslu. Ēkas 1. stāvā ir pieejama specializēta tualete cilvēkiem ar kustību traucējumiem.





Kampaņu īsteno Labklājības ministrija ar Eiropas Sociālā fonda Plus (ESF+) atbalstu projekta Nr. 4.3.4.3/1/24/I/001 “Izvērtējumi pierādījumos balstītas sociālās politikas pilnveidei” ietvaros.

